Document ID: /fineweb-2-swissfilter-quality_10-filterrobots/filtered/01798.jsonl.gz/1394

S'isch wieder sowiit!

Ab sofort serviere mir
jede Donnschtig Aabe "üses" Rindfleisch-Tatar.
Wie jedes Jahr gilt o wieder: es het, solang's het!
Drum tüet Öichi Portion besser reserviere.
Mir fröie üs uf Öich u wünsche scho jetz
e Guete
Roland Steiner, Markus Meier u Mitarbeiter

Spargle us der Region

Jetz isch sowit!
Es git üser Spargle us der Region. Voll im Saft u herrlich im Gschmack:
so chöme d'Spargle vo Grütter's us Seeberg u Gasche's us Bolke derhär.
Mir fröie üs, das Früehligsgmües varianteriich uf Öiche Täuer z'bringe u wünsche
E Guete
Roland Steiner, Markus Meier
u Mitarbeiter

1 Freii Lehrschtell chöi mir fürs 2018 abiete

als Reschtorationsfachfrou oder Reschtorationsfachma.
Suechsch Du:
- e guete Usbildigsplatz mit erfahrene Usbildner
- u guete Usbildigsmöglichkeite,
- en ufgschtellti, familiäri Athmosphäre und
- e pulsierende, lebändige Arbeitsplatz,
- es cools, jungs Team mit chli crazy Scheffe?
U bringsch mit:
- viu Fröid am Umgang mit Lüt
- viu Gluscht uf Nöis u chli Verfrässeheit
- Luscht, öppis z'lehre u Nöis z'gseh?
De bisch bi üs richtig. Mir fröie üs uf Dini Bewärbig!
Roland Steiner, Markus Meier
u Mitarbeiter

Uf em Perron

" Halloooo! Hoi! He, Du? Fäbu!? Guguus?". So het's chürzlich näbe mir am Morge früeh uf em Bahnschteig tönt.
Mir, no immer am Verwache, i eim vo dene sältene Fäll, wo'n'ig mit em Zug ungerwägs bi, fahrt das Gschrei fei schreg i und ig wott grad e Sauve vou losloh, do seit mis unbekannte Näbedra: "Dä ghört nüt, het d'Schtöpsle i de Ohre!", luegt uf en anger Bahnschteig übere, wo'när eine kennt, nimmt sis Handy füre, töggelet druf ume u kener 10 Sekunde schpäter zuckt dä Ohreschtöpseltyp uf em anger Perron zäme, nimmt ebefaus sis Handy i d'Hang, töggelet ou druuf los u wo bi mim Näbedra s'Handy suuret, luegt är uf u winkt mim Näberda erfröit zue.
Aber NEI! Är antwortet nid! ----- Chunnt ou nid uf ne zue!-----
Är nimmt wieder sis Handy u töggelet ir Ping-Pong-Manier mit Grinse u Schmunzle, mit Ougebrauezieh u Handmimik, der Blick geng uf's Handy grichtet mit mim Näbedra, bis der Zug chunnt. Bim Ischtiige seit mis Näbedra erfröit zu mir: "Das het mi jetz gfröit, ihn wieder einisch z'gseh!" u verwungeret sich e chli über mis verdutzte Gsicht, wo'n'ig, wom Momänt überrumplet, ha gmacht.
Während der Fahrt han ig de en Idee gha, wo mi het lo schmunzle. We Dihr ab jetz zu üs chömit, wei mir de ou Öichi Handynummere. De chönnt ig de nämlich am Schluss vom Aabe diräkt us der Chuchi e Gruppechat starte zum Nochefroge, ob Dihr zfriede sit. Gsuch sicher no guet us, wenn aui Handy im Restaurant mitenang würde lüte u es kollektivs Töggele dür's Huus gieng, oder?
Aber zersch mau e Guete mitenang u heit e schöni Vorwiehnachtszit
Markus Meier